Απόφαση αριθ. 25-67

της 22ας Ιουνίου 1967

περί θεσπίσεως κανονισμού εφαρμογής του άρθρου 66 παράγραφος 3 της συνθήκης "περί εξαιρέσεως από την υποχρέωση προηγουμένης αδείας"

Η ΑΝΩΤΑΤΗ ΑΡΧΗ,

τα άρθρα 47,66 και 80 της συνθήκης,

την απόφαση αριθ. 25-54 της 6ης Μαΐου 1954 περί θεσπίσεως κανονισμού εφαρμογής του άρθρου 66 παράγραφος 3 της συνθήκης "περί εξαιρέσεως από την υποχρέωση προηγουμένης αδείας" (Επίσημη Εφημερίδα της Ευρωπαϊκής Κοινότητος Άνθρακος και Χάλυβος της 11ης Μαΐου 1954, σ. 346 επ.), όπως συμπληρώθηκε από την απόφαση αριθ. 28-54 της 26ης Μαΐου 1954 (Επίσημη Εφημερίδα της Ευρωπαϊκής Κοινότητος Άνθρακος και Χάλυβος της 31ης Μαΐου 1954, σ. 381),

Εκτιμώντας:

ότι, σύμφωνα με το άρθρο 66 παράγραφος 1 και με την επιφύλαξη των διατάξεων της παραγράφου 3, υπόκειται σε προηγούμενη άδεια της Ανωτάτης Αρχής κάθε πράξη η οποία έχει ως άμεσο ή έμμεσο αποτέλεσμα μια συγκέντρωση επιχειρήσεων από τις οποίες η μια τουλάχιστον εμπίπτει στο άρθρο 80· ότι η Ανωτάτη Αρχή χορηγεί την άδεια που αναφέρεται στην παράγραφο 1, αν διαπιστώσει ότι η προβλεπόμενη ενέργεια δεν προσδίδει στα ενδιαφερόμενα πρόσωπα ή στις ενδιαφερόμενες επιχειρήσεις την εξουσία να επηρεάζουν τον ανταγωνισμό μέσα στην κοινή αγορά κατά την έννοια του άρθρου 66 παράγραφος 2·

ότι, με την απόφαση αριθ. 25-54 και μετά από σύμφωνη γνώμη του Συμβουλίου, έχει εξαιρέσει, σύμφωνα με το άρθρο 66 παράγραφος 3, από την υποχρέωση προηγουμένης αδείας ορισμένες κατηγορίες πράξεων που οδηγούν σε συγκέντρωση επιχειρήσεων, οι οποίες, λόγω της σπουδαιότητος των στοιχείων ενεργητικού ή των επιχειρήσεων που επηρεάζουν, τη φύση της συγκεντρώσεως που πραγματοποιούν, και αν ληφθούν υπόψη όλες οι επιχειρήσεις που υπόκεινται στον ίδιο έλεγχο, πρέπει να θεωρούνται σύμφωνες προς τους όρους που απαιτούνται από το άρθρο 66 παράγραφος 2·

ότι η πείρα έδειξε ότι η απόφαση αριθ. 25-54 πρέπει να προσαρμόζεται στις αλλαγές που μεσολάβησαν στον όγκο της παραγωγής, στην οικονομική δομή, στις συνθήκες της αγοράς και του ανταγωνισμού· ότι αυτό ισχύει ιδιαίτερα για τους ποσοτικούς περιορισμούς και τους δεσμούς που ενώνουν τις επιχειρήσεις της Κοινότητος με τις επιχειρήσεις άλλων τομέων και με τις επιχειρήσεις του εμπορίου·

ότι, κατά τις συγκεντρώσεις επιχειρήσεων που παράγουν άνθρακα ή χάλυβα, η σπουδαιότης της βιομηχανικής μονάδος που δημιουργείται είναι συνάρτηση του όγκου της παραγωγής στις διάφορες κατηγορίες προϊόντων· ότι ο όγκος αυτός πρέπει να περιορίζεται τόσο σε απόλυτους αριθμούς όσο και σε σχέση με την παραγωγή της Κοινότητος, όπως εμφανίζεται στις επίσημες στατιστικές·

ότι, σε περίπτωση συγκεντρώσεων επιχειρήσεων παραγωγής και επιχειρήσεων που δεν υπάγονται στη συνθήκη, πρέπει να λαμβάνεται υπόψη η προνομιακή θέση που μπορούν να δώσουν οι επιχειρήσεις αυτές στις κοινοτικές επιχειρήσεις εξασφαλίζοντας τη διάθεση της παραγωγής τους· ότι η κατανάλωση άνθρακος ή χάλυβος, που είναι καθοριστική ως προς αυτό, είναι είτε η συνολική κατανάλωση των ενδιαφερομένων επιχειρήσεων είτε η κατανάλωση των διαφόρων επιχειρήσεων με τις οποίες διενεργείται η συγκέντρωση και οι οποίες δεν υπάγονται στη συνθήκη·

ότι οι συγκεντρώσεις επιχειρήσεων του χονδρικού εμπορίου οι οποίες υπόκεινται στις διατάξεις του άρθρου 66 πρέπει να εκτιμώνται, σύμφωνα με το άρθρο 80, σε συνάρτηση με τον όγκο των πωλήσεών τους σε άνθρακα και τον κύκλο των εργασιών τους όσον αφορά τον χάλυβα· οι δε σύνδεσμοι που υπάρχουν ανάμεσα σε επιχείρηση του χονδρικού εμπορίου και σε επιχείρηση παραγωγής δεν παρεμποδίζουν τη συγκέντρωση με έναν άλλο έμπορο χονδρικής πωλήσεως· ότι, αν πρόκειται για τον χάλυβα, είναι ανάγκη να περιορίζονται οι επαναλαμβανόμενες συγκεντρώσεις και οι συγκεντρώσεις που έχουν ως αντικείμενο, συγχρόνως, περισσότερες επιχειρήσεις διανομής·

ότι, για τον παλαιοσίδηρο, είναι αναγκαίο να καθορισθούν όρια ειδικών πωλήσεων·

ότι οι συγκεντρώσεις επιχειρήσεων παραγωγής με εμπόρους λιανικής πωλήσεως, όπως και οι συγκεντρώσεις επιχειρήσεων διανομής και επιχειρήσεων που δεν υπάγονται στη συνθήκη, μπορούν να απαλλάσσονται από προηγούμενη άδεια γενικά·

ότι για τις συγκεντρώσεις που συνίστανται στην άσκηση ομαδικού ελέγχου δεν είναι δυνατόν να ορισθούν γενικά κριτήρια εξαιρέσεως· ότι οι συγκεντρώσεις αυτές πρέπει να εξαιρούνται του πεδίου εφαρμογής της παρούσας αποφάσεως, είτε πρόκειται για από κοινού ίδρυση νέων επιχειρήσεων είτε για ομαδικό έλεγχο που συνενώνει υφιστάμενες επιχειρήσεις·

ότι η Ανωτάτη Αρχή πρέπει να ενημερώνεται για συγκεντρώσεις που πραγματοποιούνται στην κοινή αγορά άνθρακος και χάλυβος, ακόμη και αν εξαιρούνται προηγουμένης αδείας δυνάμει της αποφάσεως· ότι, συνεπώς είναι ανάγκη να αναγκασθούν τα πρόσωπα ή οι επιχειρήσεις που απέκτησαν τον έλεγχο να δηλώνουν τέτοιες συγκεντρώσεις, εφόσον δεν είναι σημαντικά κατώτερης αξίας από το ανώτατο όριο που καθορίζεται για την εξαίρεση·

μετά από σύμφωνη γνώμη του Συμβουλίου των Υπουργών,

ΑΠΟΦΑΣΙΖΕΙ:

Συγκεντρώσεις παραγωγών

Άρθρο 1

Εξαιρούνται της υποχρεώσεως προηγουμένης αδείας οι πράξεις που αναφέρονται στο άρθρο 66 παράγραφος 1 και έχουν ως άμεσο ή έμμεσο αποτέλεσμα μια συγκέντρωση επιχειρήσεων που ασκούν δραστηριότητα παραγωγής στον τομέα του άνθρακος ή του χάλυβος εφ' όσον:

1. Η ετήσια παραγωγή των προϊόντων που αναφέρονται κατωτέρω, η οποία πραγματοποιείται από το σύνολο των επιχειρήσεων που επηρεάζονται από τη συγκέντρωση, δεν υπερβαίνει καμία από τις κατωτέρω ποσότητες σε τόννους:

α)Λιθάνθραξ (καθαρή εξόρυξη κατόπιν κοσκινίσματος και εκπλύσεως) | 10000000 τ |

β)Συσσωματώματα εκ λιθάνθρακος | 1000000 τ |

γ)Μεταλλουργικός οπτάνθραξ | 3000000 τ |

δ)Σιδηρομετάλλευμα | άνευ ορίου |

ε)Συσσωματώματα εκ μεταλλεύματος | 4000000 τ |

στ)Χυτοσίδηρος και σιδηροκράματα | 2500000 τ |

ζ)Ακατέργαστος χάλυψ(συνήθης χάλυψ: πλινθώματα, ημιπροϊόντα, ρευστός χάλυψ) | 3000000 τ |

η)Ειδικοί χάλυβες υπό μορφή κραμάτων και μη (πλινθώματα, ημιπροϊόντα, ρευστός χάλυψ) | 200000 τ |

θ)Ελασματοποιηθέντα κατεργασμένα και τελικά προϊόντα | 2400000 τ |

2. Η ετήσια παραγωγή των επιχειρήσεων που επηρεάζονται από τη συγκέντρωση δεν υπερβαίνει, σε καμιά κατηγορία προϊόντων εκ χάλυβος, όπως προκύπτει από το παράρτημα της παρούσας αποφάσεως, το 30% του συνολικού όγκου της παραγωγής της κατηγορίας αυτής στο εσωτερικό της Κοινότητος.

Ο συνολικός όγκος της παραγωγής στο εσωτερικό της Κοινότητος καθορίζεται σύμφωνα με τις στατιστικές παραγωγής που δημοσιεύονται από τη Στατιστική Υπηρεσία των Ευρωπαϊκών Κοινοτήτων.

Συγκεντρώσεις παραγωγών άνθρακος και επιχειρήσεων που δεν υπάγονται στη συνθήκη

Άρθρο 2

Εξαιρούνται της υποχρεώσεως προηγούμενης αδείας οι πράξεις οι οποίες αναφέρονται στο άρθρο 66 παράγραφος 1 και έχουν ως άμεσο ή έμμεσο αποτέλεσμα συγκέντρωση:

α) επιχειρήσεων που ασκούν δραστηριότητα παραγωγής στον τομέα του άνθρακος·

β) επιχειρήσεων που δεν εμπίπτουν στο άρθρο 80,

εφ' όσον:

- η ετήσια κατανάλωση άνθρακος, αν θεωρηθεί συνολικά για το σύνολο των επιχειρήσεων που επηρεάζονται από τη συγκέντρωση, δεν υπερβαίνει τους 5000000 τόννους, ή

- η ετήσια κατανάλωση άνθρακος καθεμιάς από τις επιχειρήσεις που αναφέρονται στην περίπτωση β) είναι κατώτερη των 500000 τόννων.

Συγκέντρωση παραγωγών χάλυβος και επιχειρήσεων που δεν υπάγονται στη συνθήκη

Άρθρο 3

1. Εξαιρούνται της υποχρεώσεως προηγουμένης αδείας οι πράξεις οι οποίες αναφέρονται στο άρθρο 66 παράγραφος 1 και έχουν ως άμεσο ή έμμεσο αποτέλεσμα συγκέντρωση:

α) επιχειρήσεων που ασκούν δραστηριότητα παραγωγής στον τομέα του χάλυβος·

β) επιχειρήσεων που δεν εμπίπτουν στο άρθρο 80,

εφ' όσον:

- η ετήσια παραγωγή των επιχειρήσεων που αναφέρονται υπό α) δεν υπερβαίνει το 20% των ποσοτήτων που αναφέρονται στο άρθρο 1 παράγραφος 1 για τις ομάδες προϊόντων που αναφέρονται υπό στ) έως θ), ή

- η ετήσια κατανάλωση χάλυβος των επιχειρήσεων που επηρεάζονται από τη συγκέντρωση δεν υπερβαίνει το 50% της παραγωγής τους σε αυτές τις ομάδες προϊόντων· εντούτοις τα ελασματοποιηθέντα κατειργασμένα και τελικά προϊόντα καθορίζονται από τις ομάδες προϊόντων που αναφέρονται στο παράρτημα της παρούσας αποφάσεως, ή

- οι επιχειρήσεις που αναφέρονται υπό β) δεν χρησιμοποιούν χάλυβα για πρώτη ύλη.

2. Δεν θεωρούνται ως κατανάλωση χάλυβος οι ποσότητες που χρησιμοποιούνται στην παραγωγή χάλυβος και στη συντήρηση ή ανακαίνιση εγκαταστάσεων των σχετικών επιχειρήσεων.

Συγκέντρωση επιχειρήσεων διανομής

ΑΝΘΡΑΚΑΣ

Άρθρο 4

1. Εξαιρούνται της υποχρεώσεως προηγουμένης αδείας οι πράξεις που αναφέρονται στο άρθρο 66 παράγραφος 1 και έχουν ως άμεσο ή έμμεσο αποτέλεσμα συγκέντρωση επιχειρήσεων που ασκούν στον τομέα του άνθρακος δραστηριότητα διανομής άλλη από την πώληση για οικιακή κατανάλωση ή σε βιοτεχνίες (καλούμενες κατωτέρω "επιχειρήσεις διανομής") εφ' όσον το συνολικό ύψος των εργασιών που πραγματοποιούνται ετησίως από τις επιχειρήσεις διανομής που επηρεάζονται από τη συγκέντρωση δεν υπερβαίνει τους 2500000 τόννους άνθρακος.

2. Ως ύψος εργασιών νοούνται οι ποσότητες που πωλούνται από τις επιχειρήσεις διανομής για ίδιο λογαριασμό και για λογαριασμό τρίτων. Οι πωλήσεις για οικιακή κατανάλωση και σε βιοτεχνίες δεν πρέπει να λαμβάνονται υπόψη.

ΧΑΛΥΒΑΣ

Άρθρο 5

1. Εξαιρούνται της υποχρεώσεως προηγουμένης αδείας οι πράξεις που αναφέρονται στο άρθρο 66 παράγραφος 1 και έχουν ως άμεσο ή έμμεσο αποτέλεσμα συγκέντρωση επιχειρήσεων που ασκούν στον τομέα του χάλυβος δραστηριότητα διανομής άλλη από την πώληση για οικιακή κατανάλωση ή σε βιοτεχνίες (καλούμενες κατωτέρω: επιχειρήσεις διανομής) εφ' όσον:

α) ο συνολικός ετήσιος κύκλος εργασιών που πραγματοποιούνται για το χάλυβα — μη συμπεριλαμβανομένου του παλαιοσιδήρου — από τις επιχειρήσεις διανομής που επηρεάζονται από τη συγκέντρωση δεν υπερβαίνει τα 60 εκατομμύρια λογιστικές μονάδες· ή

β) ο ετήσιος κύκλος εργασιών που πραγματοποιούνται για το χάλυβα —μη συμπεριλαμβανομένου του παλαιοσιδήρου— από την επιχείρηση διανομής η οποία εκπροσωπεί ένα από τα ενδιαφερόμενα μέρη στη συγκέντρωση δεν υπερβαίνει τα 10 εκατομμύρια λογιστικές μονάδες. Εντούτοις, πράξεις αυτού του είδους που επαναλαμβάνονται ή που αναφέρονται ταυτόχρονα σε πολλές επιχειρήσεις διανομής, εξαιρούνται της αδείας μόνο εφ' όσον η συνολική αύξηση του κύκλου εργασιών που προκύπτει δεν υπερβαίνει τα 30 εκατομμύρια λογιστικές μονάδες.

2. Εξαιρούνται της υποχρεώσεως προηγουμένης αδείας οι πράξεις που έχουν ως αποτέλεσμα, άμεσο ή έμμεσο, συγκέντρωση επιχειρήσεων οι οποίες ασκούν δραστηριότητα διανομής στον τομέα του παλαιοσιδήρου εφ' όσον το συνολικό ύψος εργασιών που πραγματοποιούνται ετησίως από τις επιχειρήσεις διανομής που επηρεάζονται από τη συγκέντρωση δεν υπερβαίνει τους 400000 τόννους παλαιοσιδήρου.

3. Ο κύκλος εργασιών καθορίζεται σύμφωνα με το ποσό των προϊόντων που έχουν πωληθεί και τιμολογηθεί για ίδιο λογαριασμό ή για λογαριασμό τρίτων. Ως ύψος εργασιών νοούνται οι ποσότητες που πωλούνται από τις επιχειρήσεις διανομής για ίδιο λογαριασμό και για λογαριασμό τρίτων.

Άλλες συγκεντρώσεις που εξαιρούνται της υποχρεώσεως αδείας

Άρθρο 6

Εξαιρούνται της υποχρεώσεως προηγουμένης αδείας οι πράξεις που αναφέρονται στο άρθρο 66 παράγραφος 1 εφ' όσον έχουν ως αποτέλεσμα συγκέντρωση:

α) επιχειρήσεων παραγωγής κατά την έννοια του άρθρου 80 και επιχειρήσεων που πωλούν άνθρακα ή χάλυβα αποκλειστικά για οικιακή κατανάλωση και σε βιοτεχνίες·

β) επιχειρήσεων διανομής και επιχειρήσεων που δεν εμπίπτουν στο άρθρο 80.

Συγκεντρώσεις που συνίστανται στην άσκηση ομαδικού ελέγχου

Άρθρο 7

1. Τα άρθρα 1 έως 6 δεν εφαρμόζονται στις πράξεις που αναφέρονται στο άρθρο 66 παράγραφος 1 και έχουν ως αποτέλεσμα συγκέντρωση:

α) αφ' ενός, πολλών επιχειρήσεων από τις οποίες τουλάχιστον μια ασκεί δραστηριότητα παραγωγής ή διανομής στον τομέα του άνθρακος και του χάλυβος και οι οποίες δεν είναι συγκεντρωμένες μεταξύ τους, αλλά για λόγους πραγματικούς ή νομικούς ασκούν κοινό έλεγχο (ομαδικό έλεγχο) στην ή στις επιχειρήσεις που αναφέρονται στην περίπτωση β)·

β) αφ' ετέρου, μιας ή περισσοτέρων επιχειρήσεων που παράγουν, διανέμουν ή μεταφέρουν ως πρώτες ύλες άνθρακα ή χάλυβα.

2. Η παράγραφος 1 εφαρμόζεται όταν η συγκέντρωση προκύπτει από την από κοινού ίδρυση μιας νέας επιχειρήσεως ή από τη θέσπιση κοινού ελέγχου υπαρχούσης επιχειρήσεως.

Γενικές διατάζεις

Άρθρο 8

1. Οι αριθμοί που πρέπει να λαμβάνονται υπόψη για την εφαρμογή των ανωτέρω άρθρων 1 έως 5 είναι οι ετήσιοι μέσοι όροι παραγωγής, καταναλώσεως, κύκλου εργασιών ή ύψους εργασιών που πραγματοποιούνται κατά τη διάρκεια των τριών τελευταίων χρήσεων που προηγούνται της ημερομηνίας των πράξεων συγκεντρώσεως.

2. Για τις επιχειρήσεις που έχουν ιδρυθεί πριν από λιγότερο από τρία χρόνια, οι αριθμοί που πρέπει να λαμβάνονται υπόψη είναι οι ετήσιοι μέσοι όροι υπολογισμένοι βάσει της παραγωγής, της καταναλώσεως, του κύκλου εργασιών ή του ύψους εργασιών που πραγματοποιήθηκαν από την ίδρυσή τους.

Άρθρο 9

1. Για την εφαρμογή των άρθρων 1 ως 7 λαμβάνεται υπόψη το σύνολο των επιχειρήσεων και δραστηριοτήτων που συνενώνονται ήδη υπό τον ίδιο έλεγχο ή οι οποίες θα ήταν δυνατό λόγω της συγκεντρώσεως να συνενωθούν υπό τον ίδιο έλεγχο.

2. Οι πράξεις κατά την έννοια του άρθρου 66 παράγραφος 1, στις οποίες εφαρμόζονται πολλά από τα ανωτέρω άρθρα 1 ως 6, εξαιρούνται της υποχρεώσεως προηγουμένης αδείας μόνο αν πληρούνται οι προϋποθέσεις για καθένα από τα προς εφαρμογή άρθρα.

Άρθρο 10

1. Οι πράξεις που αναφέρονται στο άρθρο 66 παράγραφος 1, που σύμφωνα με τα άρθρα 1 ως 5 εξαιρούνται αδείας, πρέπει να δηλώνονται στην Ανωτάτη Αρχή εντός των δύο μηνών που ακολουθούν την πραγματοποίηση της συγκεντρώσεως.

Η υποχρέωση δηλώσεως βαρύνει τις επιχειρήσεις ή τα πρόσωπα που έχουν αποκτήσει τον έλεγχο.

Οι δηλώσεις πρέπει να αναφέρουν τα ακόλουθα στοιχεία:

- περιγραφή της πράξεως που οδηγεί στην συγκέντρωση·

- χαρακτηρισμό των επιχειρήσεων που συγκεντρώνονται άμεσα ή έμμεσα,

- πρόχειρον υπολογισμό της παραγωγής, της διαθέσεως ή της καταναλώσεως του άνθρακος ή του χάλυβος των συγκεντρωμένων επιχειρήσεων.

2. Η παράγραφος 1 δεν εφαρμόζεται στις συγκεντρώσεις των οποίων το ύψος δεν υπερβαίνει το 50% της αξίας που απαιτείται κατά τους όρους των άρθρων 1 ως 5 της αποφάσεως για την εξαίρεση αδείας.

Άρθρο 11

Η απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων. Αρχίζει να ισχύει στις 15 Ιουλίου 1967.

Κατά την ίδια ημερομηνία, οι αποφάσεις αριθ. 25-54 και αριθ. 28-54 παύουν να ισχύουν.

Η απόφαση αυτή εξεδόθη, κατόπιν διασκέψεως, από την Ανωτάτη Αρχή κατά τη συνεδρίασή της της 22ας Ιουνίου 1967.

Για την Ανωτάτη Αρχή

Ο Αντιπρόεδρος

A. Coppé

--------------------------------------------------